Document ID: 32008D0672

KOMISJONI OTSUS,
11. august 2008,
millega muudetakse Bulgaaria ja Rumeenia ühinemisakti VI lisa liidet seoses teatavate Bulgaaria piimatöötlemisettevõtetega
(teatavaks tehtud numbri K(2008) 4269 all)
(EMPs kohaldatav tekst)
(2008/672/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse Bulgaaria ja Rumeenia ühinemisakti, eriti selle VI lisa 4. peatüki B osa lõike f esimest lõiku,
ning arvestades järgmist:
(1)
Bulgaaria ja Rumeenia ühinemisaktis on Bulgaariale võimaldatud üleminekuperiood, et viia teatavad piimatöötlemisettevõtted vastavusse Euroopa Parlamendi ja nõukogu 29. aprilli 2004. aasta määrusega (EÜ) nr 853/2004, millega sätestatakse loomset päritolu toidu hügieeni erieeskirjad. (1)
(2)
Ühinemisakti VI lisa liidet on muudetud komisjoni otsustega 2007/26/EÜ, (2) 2007/689/EÜ, (3) 2008/209/EÜ, (4) 2008/331/EÜ (5) ja 2008/547/EÜ. (6) Bulgaaria on esitanud tõendid, et viis piimatöötlemisettevõtet on ajakohastamise lõpetanud ja vastavad nüüd täielikult ühenduse õigusaktidele. Need ettevõtted tohivad võtta vastu ja töödelda nõuetele mittevastavat toorpiima. Seetõttu tuleks kõnealused ettevõtted lisada VI lisa liite I peatükis esitatud ettevõtete loetellu.
(3)
Üks piimatöötlemisettevõte, mis on praegu nõuetele vastavate ettevõtete loetelus, võtab vastu ja töötleb nõuetele vastavat toorpiima ja nõuetele mittevastavat toorpiima kahel eraldi liinil. See ettevõte tuleks seega lisada II peatükis esitatud ettevõtete loetellu. Üks teine ettevõte, mis praegu on nimetatud II peatükis, võtab vastu ja töötleb ainult nõuetele vastavat toorpiima. Seepärast tuleks kõnealune ettevõte VI lisa liite II peatükist välja jätta.
(4)
Bulgaaria ja Rumeenia ühinemisakti VI lisa liidet tuleks seepärast vastavalt muuta.
(5)
Käesoleva otsusega ette nähtud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA OTSUSE:
Artikkel 1
Bulgaaria ja Rumeenia ühinemisakti VI lisa liidet muudetakse vastavalt käesoleva otsuse lisale.
Artikkel 2
Käesolev otsus on adresseeritud liikmesriikidele.
Brüssel, 11. august 2008

Labels: 0
18
15
17